google/wiki40b huggingface dataset:
Alfrēds Feils

Dzīvesgājums

Dzimis 1902. gada 29. maijā Rīgā bankas direktora Kārļa Feila ģimenē. Pēc Pirmā pasaules kara sākuma 1914. gadā Feilu ģimene tika izsūtīta uz Krieviju. Pēc atgriešanās dzimtenē mācījās Rīgas 1. ģimnāzijā (1920-1923). Studēja Latvijas konservatorijā, kur apguva ērģeļu spēli Paula Jozuusa klasē, mācījās mūzikas teoriju un kompozīciju pie profesora Jāzepa Vītola, piedalījās koncertos kā koncertmeistars un ērģelnieks. 
1928. gadā absolvēja Latvijas Konservatoriju ar brīvmākslinieka-ērģelnieka diplomu. 1930. gadā sāka strādāt Daugavpilī par Latgales Tautas konservatorijas skolotāju, bija tās direktors (1932-1941). Vienlaikus bija Daugavpils 1. pilsētas ģimnāzijas mūzikas skolotājs, Daugavpils Latviešu biedrības jauktā kora diriģents, ar kuru piedalījies 1938. gada IX Vispārējos latviešu dziesmu svētkos Rīgā un 1940. gada Latgales novada dziesmu svētkos Daugavpilī. Līdztekus tiešajiem darbiem nodarbojās ar kompozīciju, rakstīja kora un solo dziesmas, orķestra skaņdarbus, publicēja mūzikas kritikas rakstus un recenzijas. 
1938. gada IX Dziesmu svētkos vīru kori dziedāja Alfrēda Feila dziesmu "Atdzimšanai". 
1941. gada jūnija deportāciju laikā arestēts un izsūtīts uz Krasnojarskas novadu Sibīrijā, kur gājis bojā Gulaga soda nometnē pie Jeņisejskas 1942. gada 5. oktobrī.

Darbi

Aptuveni 70 kora dziesmu, to vidū 25 tautasdziesmu apdares ("Div' pļaviņas es nopļāvu", "Kas maņ beja nadzeivot" u.c.), krājums "Septiņpadsmit dziesmas koriem" (1937)
Feila tautasdziesmu apdares attīsta Emiļa Melngaiļa un Jēkaba Graubiņa pieeju šim žanram – gan tautas mūzikas diatonisma pārtverē, gan arī tehniskas brīvības, virtuozitātes un ilustratīva skaņu raksta izvēršanā. Te Feils izpaužas kā inteliģents, mēra sajūtas apveltīts mūziķis, kas labi pārvalda kompozīcijas tehniku un sasniedz iecerētos izteiksmes mērķus.
Gabonas karogs

Simbolika

Krāsām un simboliem karogā ir kulturālas, politiskas un reģionālas nozīmes. Dzeltenā josla simbolizē ekvatoru, uz kura atrodas Gabona, kā arī sauli. Zaļā svītra simbolizē Gabonas dabas resursus, kā arī tās mežu zonu, no kuras koksnes ir ekonomiski atkarīgi Gabonas iedzīvotāji. Zilā svītra simbolizē jūras ūdeņus, precīzāk Atlantijas Okeānu, ar kuru Gabonai ir plaša piekraste. Vitnijas Smitas enciklopēdijā "Encyclopædia Britannica" un Dorlinga Kinderslijas "Complete Flags of the World" vidējā josla ir aprakstīta kā tikai dzeltena, savukārt "The World Factbook" tā tiek raksturota gan kā dzeltena, gan kā zelta krāsas.

Iezīmība

Gabonas karoga proporcija ir 3:4. Šī neparastā karoga proporcija, kuru nosaka Gabonas likums, ir vēl tikai trim citu valstu karogiem — Kongo Demokrātiskajai republikai (dažos avotos teikts, ka proporcija ir 2:3), Papua-Jaungvinejai un Samarīno. Pie tam karogam ir trīs horizontālās joslas, nevis trīs, Francijas karogam līdzīgas, vertikālās joslas, kā daudzām citām bijušajām Francijas kolonijām Āfrikā.
Orbcomm OG2 1

Lidojuma gaita

Orbcomm OG2 1 tika palaists 2012. gada 8. oktobrī 00:34:07 UTC ar nesējraķeti Falcon 9 no Kanaveralas zemesraga Gaisa spēku stacijas starta laukuma SLC-40 kā sekundārā krava kravas kosmosa kuģim SpaceX CRS-1. 80 sekundes pēc pacelšanās viens no deviņiem pirmās pakāpes dzinējiem Merlin 1C zaudēja spiedienu, un automātiski izslēdzās. Atlikušie dzinēji tika darbināti ilgāk, lai kosmosa kuģi nogādātu plānotajā orbītā. Diemžēl tika iztērēta papildu degviela, kuras nepietika, lai veiktu manevru, kas ievadītu Orbcomm OG2 1 vajadzīgajā trajektorijā; pavadonis tika izlaists zemākā orbītā nekā paredzēts.
Dažus testus inženieriem izdevās veikt, bet pilna izmēģinājumu programma netika pabeigta. 10. oktobrī aptuveni 06:19 UTC, divas dienas pēc starta, Orbcomm OG2 1 nogāja no orbītas un sadega Zemes atmosfērā.
Silūrs

Dzīvība

Silūra perioda ūdenstilpēs dominēja aļģes. Daudzas sugas attīstījās sausākā vidē — uz mitras zemes. Silūra vidū radās pirmie sauszemes augi — psilofīti, kas strauji attīstījās par augstākajiem augiem.
Bezmugurkaulnieku faunu sāka pārstāvēt gandrīz visas klases. Seklajās jūrās attīstījās bagāta koraļļu, gliemju, pleckāju un jūras liliju fauna. Bija arī liela trilobītu un galvkāju — nautiloīdu dažādība. Uzplaukumu sasniedza graptolīti. Jūrās plaši izplatījās rifi, kurus veidoja stromatoporāti, tabulāti un heliolitoideji. Uz sauszemes iznāca pirmie posmkāji — skorpioni.
No mugurkaulniekiem silūrā plaši attīstījās bezžokļaiņi (telodonti, heterostraki, osteostraki, anaspidas). Šajā laikā tika pārstāvētas visas galvenās bezžokļaiņu grupas. Silūrā parādījās pirmās īstās zivis — akantodes, bruņuzivis un pat pirmās starspurzivis.

Derīgie izrakteņi

Silūra perioda nogulumos ir sastopamas vara sulfīdu rūdas (Urāli, Norvēģija). Ar Dienvidurālu un Vidusāzijas kramu saturošajiem slāņiem ir saistītas mangāna un fosforītu atradnes. ASV (Ņujorkas un Alabamas štatos) ir atklātas un atrodas izstrādes stadijā dzelzs rūdu atradnes, ka arī ģipša iegulas (Ņujorkas štata centrālā daļa). Galvenie silūra sistēmas derīgie izrakteņi ir dzelzs rūdas, zelts, varš, degslāneklis, fosforīti un barīts.

Nogulumi Latvijā

Latvija atradās senā Baltikas kontinenta piekrastē, tuvu Zemes ekvatoram. Ordovika un silūra vecuma nogulumi ir kaļķakmeņi, māli, merģeļi, smilšakmeņi un dolomīti.
Maestro

Sižets

Filma stāsta par 20. gadsimta trīsdesmito gadu mākslas pasauli. Filmā atspoguļojas A. Eglītim raksturīgais ironiskais skatījums.
Iecavas novads

Vēsture

Mūsdienu Iecavas novada teritorijā vēsturiski atradās Brantu jeb Inkstrumu muiža (Gut Ixtrumünde, Zālīte), Dzimtmisas muiža (Gut Mißhof, Dzimtmisa), Gaiļu muiža (Gut Gailen), Granteles muiža (Gut Granteln), Grīnvaldes muiža (Gut Grünwald), Lielpidriķu muiža (Gut Groß-Friedrichshof), Lieliecavas muiža (Groß-Eckau, Iecava), Podu muiža (Gut Ixtrum). 
1935. gadā Bauskas apriņķa Iecavas pagasta platība bija 257,8 km² un tajā dzīvoja 3434 iedzīvotāji. 1945. gadā pagastā izveidoja Iecavas, Mežinieku un Zelmeņu ciema padomes, bet pagastu 1949. gadā likvidēja. Baldones rajona Iecavas ciemam 1954. gadā pievienoja likvidēto Zelmeņu ciemu. 1958. gadā, likvidējot Iecavas ciemu, izveidoja Iecavas strādnieku ciematu ar tam pakļauto lauku teritoriju, bet Kirova kolhoza un kolhoza «Vienība» teritoriju iekļāva jaunizveidotajā Ziemeļu ciemā. Iecavu ar lauku teritoriju 1959. gadā iekļāva Bauskas rajonā. 1963. gadā Iecavas pilsētciematam no Zālītes ciema pievienoja kolhoza «Iecava» teritoriju, 1966. gadā — padomju saimniecības «Dārtija» teritoriju, 1971. gadā — daļu padomju saimniecības «Progress» teritoriju. 1977. gadā Iecavas pilsētciematam pievienoja likvidēto Ziemeļu ciemu un daļu likvidētā Zālītes ciema teritorijas. 1990. gadā Iecavai atņēma pilsētciemata tiesības un kopā ar lauku teritoriju reorganizēja par pagastu. Iecavas pagastu 2003. gadā reorganizēja par novadu.
Dienvidu Āfrika

Dienvidu Āfrika ir pasaules reģions, kas atrodas Āfrikas dienvidu daļā.
Inocents III

Dzīvesgājums

Dzimis netālu no Romas dižciltīgā un ietekmīgā ģimenē. Studēja Sorbonnā un Boloņas universitātē. Kļuva par vienu no ietekmīgākajiem tā laika teologiem. 1198. gada 8. janvārī, 37 gadu vecumā, tika ievēlēts par pāvestu, bet 21. februārī tika ordinēts par priesteri.
Inocents III ne tikai aktīvi iejaucās gandrīz visu tālaika Eiropas valstu iekšējā politikā, bet bija aktīvs ķeceru un neticīgo apkarotājs. Viņš ne tikai turpināja pāvesta Celestīna III iesākto Livonijas Krusta karu, bet organizēja albiģiešu vajāšanu Albiģiešu kara laikā. Ar Inocenta III svētību tika noorganizēts Ceturtais Krusta karš, kurš, neskatoties uz pāvesta protestu, noveda pie Zadaras un Konstantinopoles nopostīšanas.
1215. gada 15. novembrī Inocents III vadīja Ceturto Laterāna koncilu.
1216. gada 16. jūnijā Inocents III Perudžā mira, par viņa pēcteci tika ievēlēts Honorijs III.
Beverīna

Iespējamas Beverīnas atrašanās vietas

Burtnieku pils, Zilaiskalns, Valmiera, Trikātas pilskalns, Pekas kalns, Tanīsa kalns, Rugāju pilskalniņš, Strenču krāces, Cimpēnu pilskalns, Viļumu pilskalns, Vaidavas pilskalns, Vaidavas „Oģēni”, Vijciema Celīškalns, Cērtenes pilskalns, Drusku pilskalns.
Eņģelis

Vārda etimoloģija

Grieķiskais vārds sengrieķu: ἄγγελος angelos ir tiešais tulkojums no ivritā: מלאך mal'ah, kam ir tāda pati nozīme, kas savukārt izveidojies no arhaiskās saknes ivritā: לאכ, "sūtīt"; no ivrita aizgūts arī vārds arābu valodas arābu: ملاك malak.

Vecajā Derībā

Pastāv viedoklis, kas balstīts uz Pirmās Mozus grāmatas 6:2-4, pēc kura grēcīgie eņģeļi kādreiz kopojās ar ļaudīm, radot milžus. Eņģeļi pārvērtās par cilvēkiem un nolaidās uz zemes:
 Tanīs dienās milži bija zemes virsū, arī pēc tam, kad Dieva dēli bija gājuši pie cilvēku meitām un tās bija dzemdējušas bērnus. Tie bija varoņi, kas bija senlaikos, vīri ar vārdu.
 — Bībele. Pirmā Mozus grāmata. 6:4
Par "Dieva dēliem" Bībelē sauc ne tikai eņģeļus, bet arī ticīgos ļaudis, līdz ar to, vadoties pēc ebreju un kristiešu tradīcijām, šī panta jēga ir tāda, ka ticīgie ļaudis sāka laulāties ar neticīgajiem, ietekmējās no viņiem, un paši morāli pagrima. No baznīcas dievvārdu viedokļa, Dieva dēli ir Seta pēcteči, bet cilvēku meitas ir Kaina pēcteči.

Jaunajā Derībā

Vai tie visi nav kalpotāji gari, izsūtāmi kalpošanai to labā, kam jāmanto pestīšana?
 — Bībele. Vēstule ebrejiem 1:14
Lielākoties, Bībelē rakstot par kritušiem un dažādiem grēkojušiem (kas nav pildījuši Dieva gribu) eņģeļiem, izmanto mazo sākumburtu, bet pieminot svētos Eņģeļus, izmanto lielo sākumburtu.

Korānā

Eņģeļu pasaule ir paralēla cilvēku pasaulei, ticēšana eņģeļiem ir neatņemama Islāma ticības daļa.
Eņģeļi pilnībā pakļaujas Allaha gribai, jo atšķirībā no cilvēkiem tiem nav savu vēlmju.
Mājas apogs

Izplatība

Mājas apoga dabiskais izplatības areāls ir Eiropa, izņemot Skandināviju, Centrālāzija, Tuvie Austrumi un Ziemeļāfrika. Suga ir introducēta Lielbritānijā 19. gadsimtā, kā arī Jaunzēlandes Dienvidsalā.

Latvijā

Latvijā mājas apogs agrāk ir ligzdojis, taču mūsdienās ligzdošana ir ļoti maz ticama. Pēdējais zināmais novērojums 2017. gadā Mārupē, bet iepriekšējās desmitgadēs sastapts ne biežāk kā reizi desmit gados. Iekļauts Latvijas Sarkanās grāmatas 3. kategorijā.

Izskats

Ķermeņa garums ap 25 cm, svars 150—170 g. Abi dzimumi krāsoti vienādi: mugura gaiši brūna, uz spārniem apaļi balti plankumi. Krūtis un vēders brūni-balti, raibi. Kājas apspavlotas. Acis dzeltenas, sejas disks nav izteikts.
Baznīcas apustulitāte

Baznīcas apustulitāte (The Apostolicity of the Church) ir Pasaules luterāņu federācijas un Romas katoļu baznīcas Pontifikālās padomes kristiešu vienības veicināšanai kopējas Luterāņu - Romas katoļu vienības komisijas (Lutheran - Roman Catholic Commission on Unity) teoloģiskās diskusijas dokuments (2006).
Coolio

Apbalvojumi un nominācijas

Coolio 1995. gada singls "Gangsta's Paradise" saņēma vairākas balvas, tostarp Grammy balvu kā Labākais repa solo izpildītājs un MTV VMA kā Labākais repa video un Labākais video no mākslas filmas. Pats Coolio ir saņēmis vairākus apbalvojumus, ieskaitot Amerikas mūzikas balvu kā Labākais repa/hiphopa izpildītājs 1996. gadā. 1997. gadā Coolio tika nominēts Grammy balvai: Labākais repa albums par albumu Gangsta's Paradise, Labākais repa solo izpildījums par singlu "1, 2, 3, 4 (Sumpin' New)" un Labākais R&B vokālais izpildījums duetam vai grupai par dziesmu "Stomp". Kopumā Coolio ir saņēmis piecas balvas no trīspadsmit nominācijām.
Blendovas tuksnesis

Blendovas tuksnesis (poļu: Pustynia Błędowska) 9 km garš un 3—4 km plats smiltājs Polijas vidienē Silēzijas vojevodistē pie Dombrova Gurņičas pilsētas. Izvietojies galvenokārt Silēzijas augstienē un tā platība ir 32 km². Blendovas tuksnesis ir lielākais tālu no jūras piekrastes esošais smiltājs Viduseiropā.
Smiltājs veidojies, kūstot pēdējā ledus laikmeta ledājiem. Vidējais smilšu slāņa biezums ir 40 m, lielākais — 70 m. Tagadējā tuksnešainā ainava izveidojusies viduslaikos kalnrūpniecības rezultātā (cinka, sudraba, ogļu ieguve).
Otrā pasaules kara laikā Vērmahta Āfrikas korpuss Blendovas tuksnesi izmantoja mācībām un tehnikas izmēģinājumiem pirms došanās uz karadarbību Ziemeļāfrikā.
The Sound Poets

Vēsture

Grupas pirmsākumi meklējami 2006. gadā, kad tika izveidota grupa Smaragda Pilsētas Burvji vai saīsinājumā S.P.B. 2008. gada 3. decembrī tā izdeva albumu "Sound Poetry", bet pēc pāris gadiem beidza savu pastāvēšanu.   
2011. gadā divi tās dalībnieki — Jānis Aišpurs un Normunds Lukša dibināja jaunu grupu – The Sound Poets. Tā paša gada decembrī Zirgu ielas koncertzālē notika grupas pirmais oficiālais koncerts .   
2012. gada vasarā The Sound Poets iesildīja grupu Prāta vētra Latvijas koncertturnejā Vēl viena klusā daba, uzstājoties Jelgavā, Ventspilī, Saldū, Valmierā, Preiļos un "Skonto" stadionā Rīgā, tādējādi gūstot plašāku atpazīstamību.   
2013. gada 22. martā The Sound Poets izdeva savu debijas albumu "Tavs Stāsts", kas Latvijas Mūzikas ierakstu gada balvā "Zelta mikrofons" tik nominēts un saņem balvu kā 2013. gada labākais pop—rock albums.  
2014. un 2016. gadā The Sound Poets rīkoja vērienīgus koncertus Siguldas pilsdrupu estrādē, no kuriem pirmā koncertieraksts nominēts 2015. gada Latvijas Mūzikas ierakstu gada balvai „Zelta mikrofons” kategorijā "Labākais koncertieraksta video".   
2015. gadā tika izdots grupas otrais albums "Pulsē", kas Latvijas Mūzikas ierakstu balvas "Zelta mikrofons" apbalvošanā plūc laurus katergorijā "Labākais pop albums" un iegūst specbalvu arī kā "Gada albums".   
2017. gada pavasarī The Sound Poets uzsāka akustisku koncertu sēriju ar nosaukumu "Joprojām", apceļojot visu Latviju, un oktobrī digitālajās platformās tiek izdots koncertieraksts "Joprojām". Koncertsērija tiek turpināta arī decembrī un kopumā izskan vairāk nekā 20 koncertos.   
2018. gada 7. septembrī klajā nāca trešais albums "Trīs" un ar to tika izziņots grandiozākais grupas koncerts Arēnā Rīga 20. oktobrī, kas notika sadarbībā ar īpašajiem viesiem Agnesi Rakovsku, grupu "DaGamba" un Latvijas Radio bigbendu. Albums "Trīs" tika novērtēts ar Latvijas Mūzikas ierakstu Gada balvas "Zelta mikrofons" 2019 nomināciju kategorijā "Labākais pop albums",  kā arī tika saņemta nominācija kategorijās "Gada dziesma", "Radio hits", "Origo Zelta dziesma" par albuma pirmo singlu, dziesmu "Ceļš".  
Gada nogalē tika izsludināta pavasara koncertsērija "Trīs", kas 2019. gadā norisināsies piecās Latvijas pilsētās — Ventspilī, Valmierā, Jelgavā, Liepājā un Rēzeknē.  
2019. gada martā The Sound Poets izdeva singlu "Mīlestība", kas tapusi sadarbībā ar dziedātāju Alisi Josti.  
Grupa ir koncertējusi labākajās Latvijas koncertzālēs un ievērojamākajos Latvijas festivālos, kā arī sniegusi koncertus Lietuvā, Igaunijā, Somijā, Vācijā, Polijā un Anglijā.
Taitiešu valoda

Vēsture

1797. gadā protestantu misionāri ieradās Taiti, un starp viņiem bija Henrijs Nots. Tajā laikā šai valodai nebija rakstības, tā bija tikai runāta valoda. Henrijs Nots strādāja kopā ar Taiti karali Pomare II, lai pārtulkotu Bībeli no angļu uz taitiešu valodu. Viņi pieņēma 5 patskaņu un 9 līdzskaņu sistēmu, kas kļuva par taitiešu alfabētu. Pēc aptuveni 30 gadu ilga darba, misionāri pabeidza tulkot bībeli taitiešu valodā. Šim tulkojumam bija liela nozīme polinēziešu valodu vēsturē un attīstībā. Radīdami šai valodai rakstību, misionāri to pasargāja no izzušanas.
Irbes bāka

Irbes bāka ir vienīgā bāka Latvijas teritoriālajos ūdeņos, kas atrodas atklātos ūdeņos ap 20 kilometru attālumā no Ovišiem Baltijas jūras Irbes jūras šaurumā. Bāka uzbūvēta 1986. gadā, tās būvniecība sākās 1979. gadā Tallinā. Irbes bāka ir Latvijas Jūras administrācijas īpašums un to apsaimnieko Rīgas brīvostas pārvalde.
Bāka ir apaļš dzelzsbetona tornis ar dzīvojamām telpām augšējā daļā sarkanā krāsā un helikopteru nosēšanās laukumu virs tām, tornim ir 14 stāvi. Zem dzīvojamām telpām tornis ir baltā krāsā ar 3 šaurām horizontālām sarkanām joslām, bet lejasdaļa melna. Bākas augstums ir 37 metri, uguns augstums 35 metri un tās redzamība ir 10 jūras jūdzes. Zibšņu uguns ir balta, kas iedegas ik pēc 10 sekundēm.
Pašreizējā bāka aizstāja Somijā ražotu ugunskuģi jeb peldošo bāku "Irbenskij", kas darbojās no 1963.—1985. gadam. Irbes bāka uzstādīta uz dzelzsbetona kesona, helikopteru nosēšanās laukumu uzstādīja ar peldošā krāna palīdzību. Bāku agrāk ar elektrību nodrošināja atomģenerators, mūsdienās to nodrošina saules baterijas.
Kušana

Kušana ir process, kurā cietviela pāriet šķidrajā fāzē. Kristāliskām vielām ir raksturīga noteikta kušanas temperatūra (tā var būt nedaudz atkarīga no spiediena, jebkurā gadījumā šī atkarība ir daudz mazāka kā viršanas temperatūrai). Piemaisījumi var ievērojami ietekmēt vielas kušanas temperatūru. Tīru vielu kušanas temperatūra parasti ir vielai raksturīga konstante un to lieto vielu identificēšanai un tīrības pakāpes noteikšanai.
Kristāliskas vielas kušanas laikā saglabā konstantu temperatūru, tāpēc, ka viss pievadītais siltums tiek izmantots lai sagrautu kristālrežģi. Amorfām vielām nav precīzi noteiktas kušanas temperatūras, tām ir tikai mīksttapšanas temperatūru intervāls, kurā viela pakāpeniski paliek mīksta, līdz beidzot izkūst. Izkausētas vielas sauc arī par kausējumiem. Šo jēdzienu parasti attiecina uz paaugstinātā temperatūrā kūstošām vielām.
Kristalizācija ir process, kurā šķidrums pāriet cietajā fāzē. Tā ir pretējs process kušanai. Kristāliskām vielām kušanas temperatūra parasti sakrīt ar kristalizācijas temperatūru. Amorfām vielām mīksttapšanas temperatūru intervāls sakrīt ar stiklošanās temperatūru intervālu. Tīrus kristālisku vielu kausējumus ir iespējams pārdzesēt, zem kristalizācijas temperatūras. Šāda fāze nav stabila un niecīga mehāniskā iedarbība via piemaisījumi var izraisīt strauju kristalizāciju. Kristalizācijas process ir eksotermisks un kristalizācijas siltums ir vienāds ar kušanas siltumu, tikai tam ir pretēja zīme.
Ar jēdzienu kristalizācija apzīmē arī kristālu veidošanos no pārsātināta šķīduma. Dažas vielas atmosfēras spiedienā, un liela daļa vielu pazeminātā spiedienā nekūst, bet sublimējas - pāriet gāzveida fāzē bez pārejas šķidrajā fāzē.
Grāveru pagasts

Upes

Dubņagu upe, Dubovka, Muldovka, Nirka.

Ezeri

Jazinks, Judrineits, Kamorki, Kaļveiša ezers, Kumbuļa ezers, Pisiņs, Sakovas ezers, Sasku ezers, Saviņu ezers, Udriņka, Zosns.

Vēsture

1945. gadā Daugavpils apriņķa Aulejas pagastā izveidoja Aulejas ciema padomi. Aulejas ciemam 1954. gadā pievienoja likvidēto Apšenieku ciemu. 1964. gadā Aulejas ciemu pārdēvēja par Grāveru ciemu. 1968. gadā Grāveru ciemam pievienoja Vāveru ciemu, bet daļu Grāveru ciema teritorijas pievienoja Šķeltovas ciemam. 1990. gadā ciemu reorganizēja par pagastu. 2009. gadā pagastu kā administratīvo teritoriju iekļāva Aglonas novadā.
Jans Vertongens

Karjera

Vertongens karjeru sāka Eredivisie klubā Amsterdamas "Ajax". Ticis izīrēts RKC Waalwijk. Kopš 2012. gada spēlē Tottenham Hotspur F.C.
Beļģijas futbola izlasē spēlējis 2014. gada FIFA Pasaules kausā un 2016. gada Eiropas čempionātā.
Zalcburga

Vēsture

Sena neolīta apmetne arheoloģiskos izrakumos tika atrasta Zalcburgas nomalē. Vēlāk šo apmetni ieņēmuši un sākuši apdzīvot ilirieši, kuri devuši tai sākotnējo vēsturisko nosaukumu - Juvavum, kas tulkojumā nozīmē - debesu Dieva miteklis vai sēdeklis. Taču arī ilirieši nav bijuši ilgstoši Juvavum saimnieki - drīz to vietu ieņēmuši ķelti, bet vēl vēlāk arī romieši, kuri tai piešķīra municipa statusu. Romas periodā no Romas pilsētas līdz pat Zalcburgai tika uzbūvēts ceļš un pilsēta sāka attīstīties kā tirdzniecības centrs. Vietējie Zalcburgas pilsētas un tuvējās apkaimes iedzīvotāji - iliriešu un ķeltu pēcteči, tika pakāpeniski pievērsti kristīgai ticībai sākot no 7.gs. beigām un 8.gs. laikā. Taču straujš kultūras dzīves uzplaukums Zalcburgā aizsākās pēc Zalcburgas universitātes nodibināšanas 1622. gadā.
Zalcburgas cietoksnis (Hohensalzburg) tika uzbūvēts 1077.g., bet 1500.g tas tika pārbūvēts, iegūstot tā mūsdienu apveidu. Septiņpadsmitajā gadsimtā cietoksnis tika būtiski nostiprināts militārā ziņā, bet 1861.g. tas kā fortificēts objekts pārstāja funkcionēt, kļūstot par liecību aizgājušo gadsimtu notikumiem.

Sports

Zalcburgā noticis 2006. gada Pasaules čempionāts šosejas riteņbraukšanā.
Mēdemi

Mēdemi (vācu: von Medem) ir sena vācbaltiešu dzimta, kas ieceļojusi Livonijā 15. gadsimtā un vēlāk izplatījusies arī Prūsijā, Polijā un Krievijā.

Vēsture

Dzimta cēlusies no Mēdenheimas ciema, kas atradās netālu no mūsdienu Northeimas Lejassaksijā Vācijā. Rakstos norādes par Albertu no Mēdemas (Oberth de Medehem) atrodamas jau 1240. gadā.
Klauss no Mēdeheimas (Claus von Medeheym) no Getingenes 1459. gadā ieradās Zemgalē un 1462. gadā no Livonijas ordeņa saņēma lēnī zemes īpašumu Jelgavas komturejā. 1620. gadā Kurzemes un Zemgales hercogistes tiesnesis Johans Mēdems (von Mehdem) tika ierakstīts Kurzemes bruņniecības matrikulā. Johans Frīdrihs fon Mēdems 1779. gadā kļuva par Svētās Romas impērijas grāfu, šo titulu mantoja arī viņa tiešie pēcteči. Citiem Krievijas impērijas teritorijā dzīvojošajiem dzimtas piederīgajiem 1862. gadā tika piešķirts mantojams barona tituls.
Latvijā Mēdemi cēluši vairākas pilis, tai skaitā Medemu villu Jelgavā, Elejas un Mežotnes muižas.
Neitans Makinnons

Spēlētāja karjera

2011.—12. gada sezonā Makinnons pievienojās QMJHL kluba Halifaksas "Mooseheads" rindām. 2012.—13. gada sezonā kopā ar klubu izcīnīja Memoriālo kausu, Makinnonam iegūstot gan kausa izcīņas vērtīgākā, gan arī rezultatīvākā spēlētāja balvu.
2013. gada pirmssezonas treniņnometnē Makinnnons izcīnīja vietu Kolorādo "Avalanche" sastāvā. Sezonas gaitā Makinnons kļuva par vienu no "Avalanche" rezultatīvākajiem spēlētājiem, atzīmējoties ar 63 rezultativitātes punktiem. Pēc sezonas beigām kā līgas labākais debitants ieguva Kaldera balvu.
Kanādas hokeja izlases rindās spēlējis 2013. gada Pasaules čempionātā junioriem.
Ecuador-UTE-UESOR

Lidojuma gaita

Ecuador-UTE-UESOR startēja 2017. gada 14. jūlijā 6:36:49 UTC ar nesējraķeti Sojuz-FG / Fregat-M no Baikonuras kosmodroma. Tas kopā ar vēl 71 maziem pavadoņiem bija sekundārā krava pavadonim Kanopus-V-IK.
Pēc Kanopus-V-IK atdalīšanas no dzinējbloka, Fregat-M veica vairākus manevrus, lai ievadītu pārējos pavadoņus tiem paredzētajās orbītās. Pēc pavadoņu atdalīšanas ar 12 kosmiskajiem aparātiem neizdevās nodibināt sakarus. Arī Ecuador-UTE-UESOR radās problēmas nepietiekamas elektroenerģijas dēļ; izdevās saņemt signālu tikai no radiobākas. Domājams, pavadonis sabojājās, kad uz tā saules baterijām nokļuva hidrazīna sadalīšanās produkti no viena vai vairākiem Fregat mazās vilces dzinējiem.
2014. gada Eiropas Parlamenta vēlēšanas

Norise

2014. gada vēlēšanas notika maija beigās, nevis jūnija sākumā, kā iepriekšējo Eiropas Parlamenta vēlēšanu gadījumā. Kopumā ievēlēja 751 deputātu, no Latvijas 8 deputātus.
Nikolajs Ņekrasovs (esperantists)

Biogrāfija

Nikolajs Ņekrasovs piedzima 1900. gadā Maskavā. Viņš bija žurnālists, strādāja izdevniecībā.
15 gadu vecumā Ņekrasovs iemācījās esperanto valodu. Bija redaktors paša izdotajam žurnālam Juna Mondo (1918—1919). 1922. gadā bija viens no recenziju žurnāla La Nova Epoko dibinātājiem, kā arī tā redaktors līdz 1930. gadam. 1933. gadā bija rakstu krājuma Новые проблемы языкознания redaktors.
Ņekrasovs tulkojis vairākus krievu klasiķu darbus uz esperanto valodu, tai skaitā Aleksandra Puškina darbus Kupra rajdanto ("Vara jātnieks") un Eŭgeno Onegin ("Jevgēņijs Oņegins"). Ņekrasovs sarakstījis darbus esperanto valodā gan prozas, gan poēzijas žanrā, kā arī darbojies kā esperanto literatūras kritiķis. 1930. gadu sākumā piedalījās materiālu sagatavošanā par literatūru "Esperanto enciklopēdijai". Publicējis daudzas no esperanto valodas radītāja Ludvika Zāmenhofa vēstulēm.
1931. gadā Ņekrasovs bija viens no Starptautiskās revolucionāro esperanto rakstnieku asociācijas IAREV (International Association of Revolutionary Esperanto Writers) dibinātājiem. Viņš rediģēja asociācijas pirmo laikrakstu La Nova Etapo (angļu: The New Stage).

Represijas un nāve

Padomju Savienībā organizētā Lielā terora laikā, 1938. gadā, Ņekrasovu arestēja, apsūdzot par piedalīšanos "fašistisko spiegu un teroristu esperantistu organizācijas" dibināšanā un vadīšanā. 1938. gada 4. novembrī Ņekrasovu sodīja ar nāvi nošaujot. 1957. gada 26. novembrī viņš tika pēc nāves reabilitēts.